32011D0544
L 241/31
SLUŽBENI LIST EUROPSKE UNIJE
16.09.2011.
PROVEDBENA ODLUKA KOMISIJE
od 16. rujna 2011.
o utvrđivanju zajedničkog fiskalnog sredstva za označivanje plinskih ulja i kerozina
(priopćena pod brojem dokumenta C(2011) 6422)
(2011/544/EU)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu Vijeća 95/60/EZ od 27. studenoga 1995. o fiskalnom označivanju plinskog ulja i kerozina (1), a posebno njezin članak 2. stavak 2.,
budući da:
(1)
Za ispravno djelovanje unutarnjeg tržišta, a posebno radi sprečavanja utaje poreza, Direktivom 95/60/EZ predviđa se zajednički sustav označivanja za identifikaciju plinskih ulja obuhvaćenih oznakom KN 2710 00 69 i kerozina obuhvaćenog oznakom KN 2710 00 55, koji su pušteni u potrošnju uz oslobođenje od trošarine ili uz sniženu stopu trošarine. Od 2002., prva je oznaka bila podijeljena na oznake KN 2710 19 41, 2710 19 45 i 2710 19 49, radi uzimanja u obzir sadržaja sumpora u plinskom ulju dok je druga oznaka prenesena u oznaku KN 2710 19 25.
(2)
Odlukom Komisije 2006/428/EZ od 22. lipnja 2006. o utvrđivanju zajedničkog fiskalnog sredstva za označivanje plinskih ulja i kerozina (2), utvrđuje se proizvod pod znanstvenim nazivom N-etil-N-[2-(1-izobutoksietoksi)etil]-4-(fenilazo)anilin („Solvent Yellow 124”) kao zajedničko fiskalno sredstvo za označivanje predviđeno Direktivom 95/60/EZ, za označivanje plinskih ulja i kerozina na koje se ne primjenjuje puna stopa davanja koja se primjenjuje na takve energente kad se koriste kao pogonsko gorivo.
(3)
Člankom 2. Odluke 2006/428/EZ zahtijeva se preispitivanje te Odluke najkasnije do 31. prosinca 2011., u svjetlu tehničkog razvoja u području sustava označivanja i uzimajući u obzir potrebu djelovanja s ciljem sprečavanja zlouporabe mineralnih ulja koja su oslobođena od plaćanja trošarine ili koja su predmet snižene stope trošarina.
(4)
Kao dio postupka preispitivanja, održane su konzultacije s državama članicama. Države članice općenito smatraju da je „Solvent Yellow 124” ispunio ciljeve u smislu sprečavanja zlouporabe mineralnih ulja koja su oslobođena od trošarine ili su predmet snižene stope trošarine.
(5)
Nisu prijavljeni problemi u vezi s učincima na zdravlje ili okoliš povezanih s korištenjem sredstva „Solvent Yellow 124”.
(6)
Do sada nije predstavljen niti potkrijepljen relevantnim znanstvenim informacijama nijedan alternativni proizvod koji bi služio kao moguća zamjena za „Solvent Yellow 124”, a koji ispunjava sve kriterije pod kojima je „Solvent Yellow 124” bio odabran za zajedničko fiskalno sredstvo za označivanje.
(7)
Stoga se „Solvent Yellow 124” treba i nadalje koristiti kao zajedničko fiskalno sredstvo za označivanje u smislu Direktive 95/60/EZ, a pod uvjetima navedenima u toj Direktivi.
(8)
Ova Odluka ne oslobađa poduzeća od njihovih obveza koje proizlaze iz članka 102. Ugovora.
(9)
Potrebno je uzeti u obzir mogućnosti koje se otvaraju budućim razvojem u znanosti utvrđivanjem roka za preispitivanje ove Odluke.
(10)
Međutim, preispitivanje ove Odluke treba se provesti prije ovog roka ako se utvrdi da „Solvent Yellow 124” dovodi do povećane utaje poreza ili uzrokuje dodatnu štetu po zdravlje i okoliš.
(11)
U interesu jasnoće i transparentnosti, Odluka 2006/428/EZ mora biti zamijenjena.
(12)
Mjere predviđene u ovoj Odluci u skladu su s mišljenjem Odbora za trošarine,
DONIJELA JE OVU ODLUKU:
Članak 1.
Zajedničko fiskalno sredstvo za označivanje predviđeno Direktivom 95/60/EZ za označivanje svih plinskih ulja obuhvaćenih tarifnom oznakom KN 2710 19 41, 2710 19 45 i 2710 19 49, kao i kerozina obuhvaćenog tarifnom oznakom KN 2710 19 25, je „Solvent Yellow 124”, kako je određeno u Prilogu ovoj Odluci.
Države članice dužne su odrediti razinu označivanja od najmanje 6 mg i najviše 9 mg sredstva za označivanje po litri mineralnog ulja.
Članak 2.
Ova se Odluka preispituje najkasnije do 31. prosinca 2016., uzimajući u obzir tehnički razvoj u području sustava označivanja i potrebu sprečavanja zlouporabe korištenja energenata koji su oslobođeni od trošarine ili su predmet snižene stope trošarine.
Ranije preispitivanje se treba provesti ako se utvrdi da „Solvent Yellow 124” dovodi do povećane utaje poreza ili uzrokuje dodatnu štetu po zdravlje i okoliš.
Članak 3.
Odluka 2006/428/EZ stavlja se izvan snage.
Članak 4.
Ova je Odluka upućena državama članicama.
Sastavljeno u Bruxellesu 16. rujna 2011.